送超禪師
作者：沈遼
朝代：宋

paragraphs: 老夫結庵南山前，此生終不蹈世緣。
邂逅雲門亦何言，白雲無心媚青天。
禪師来自廬江壖，一住秋浦逾十年。
不露鋒角常坦然，四方禪客芒屩穿。
朝来擊鼓登法筵，一鉢出置行路邊。
笑謝大衆如雲連，欲以此身老林泉。
秋風飄飄江上船，想見玄沙扣船舷。
諸方有人問病孱，爲道如今不參禪。